વર્ષોથી અમેરિકા પાકિસ્તાનને સીધુ કે આડકતરુ સમર્થન આપતું રહ્યું છે. આતંકવાદ મુદ્દે ભારત પાકિસ્તાનનો વિરોધ કરે તો પણ અમેરિકા હંમેશા પાક.ને છાવરતું આવ્યું છે. આતંકવાદ સામે લડવા માટે મદદના નામે અમેરિકા પાકિસ્તાનને અબજો ડોલરની મદદ કરે છે અને આખું જગત જાણે છે કે જગત જમાદારની આ મદદ પાકિસ્તાન ભારત સામે શીંગડા ભરાવવામાં જ વાપરે છે. આ વખતે પ્રજાસત્તાક દિને ઓબામાં ભારતના મહેમાન બનવાના છે. ભારત આવતાં અગાઉ અમેરિકન પ્રમુખ બરાક ઓબામાએ પાકિસ્તાનને કડક શબ્દોમાં જણાવી દીધું છે કે તેમના દેશમાં સ્થિત આતંકવાદીઓના સુરક્ષિત આશ્રયસ્થાનો કોઇ પણ સંજોગોમાં સ્વીકાર્ય નથી. તેમણે મુંબઇ હુમલા માટે જવાબદાર લોકોને સજા કરવા પણ પાક.ને જણાવ્યું છે.